Aale: For første gang i Aale Musiksjaks otte års lange historie er der risiko for, at en koncert må aflyses. Billetsalget til sjakkets kommende koncert 27. september, hvor "Johnny Deluxe", der blandt andet er kendt for numre som "Elskovspony" og "Drømmer jeg" sammen med Villys Trio er hyret til at spille, har nemlig vist sig at gå meget trægt.

Der er pt. kun solgt omkring 100 billetter, og hvis der ikke bliver solgt mindst 150 yderligere billetter allerede inden på søndag, vil koncerten blive aflyst. Sådan lyder den ærlige melding på musikforeningens hjemmeside.

- Vi skal op på omkring 250 købte og betalte billetter, for at det kan generere et overskud, og vi kan gennemføre koncerten, så vi har temmelig travlt må man sige, konstaterer næstformand i Aale Musiksjak, Maiken Mynchau.

Lykkedes det ikke, vil en aflysning ikke bare skuffe dem, der trods alt har købt billet til koncerten, men det kan i sidste ende også få den konsekvens, at Aale Musiksjak nedlægger sig selv.

- Vi har desværre haft faldende opbakning, og ved forårets koncert havde vi også et underskud. Vi får ingen støtte eller underskudsgaranti, så vi bliver nødt til at tjene lidt på hver koncert for at kunne booke det næste navn. Så hvis man har overvejet at komme til koncerten eller bare vil bakke op om, at der er mulighed for at komme til koncert i vores lille samfund, er det nu man skal købe en billet. Det er virkelig nu eller aldrig, lyder det ærligt fra Maiken Mynchau.